Texas - muqobil energiya sohasida yetakchi
Serquyosh janubiy shtatda shamol va quyoshdan quvvat olish tobora rivojlanib bormoqda.
Shu yilning aprel oyida AQSh Davlat kotibi Jon Kerri Texas Universiteti qoshidagi tadqiqot markazida bo’lib, oftobdan energiya olishning ekologik va iqtisodiy foydasi haqida so’zladi. “Mana shu kabi energiya ishlab chiqarish obyektlari ko’paysa, millionlab odamlar ishli bo’ladi”, - degan Kerri. Texasni boshqarayotgan konservatorlar iqlim o’zgarishiga ishonmasa-da, biznes nuqtai-nazaridan bunday loyihalarni qo’llab-quvvaylaydi. Olis qishloqlarda o’rnatilgan shamol turbinalaridan arzon elektr energiyani shaharlarga yetkazish uchun shtat millionlab dollar sarmoya qilgan. “Kelasi 5-10 yilda yangi elektr tarmoqlari quriladi. Demak, quyosh batareyalari ham ko’payadi”, - deydi tadbirkor Maykl Skelli. Endi Boumanning kompaniyasi shamoldan quvvat olish bilan shug’ullanardi. Endilikda quyosh loyihalariga ham qo’l urmoqda. “Ko’plab kompaniyalar bu daromadbop sohadan joy olishga intilyapti, chunki quyoshdan energiya olish arzonlashib ketdi. Batareyalar avvalgidek qimmat emas”, - deydi u. Jennifer Ronk Xyuston shahrida alternativ energiya bo’yicha tadqiqotlar olib boradi. Unga ko’ra, quyosh va shamol birdek foyda keltiradi. “Baland turbinalar kechqurungi kuchli shamollardan yaxshigina quvvat oladi. Quyosh panellari esa kunduzgi payt. Ikki sistema bir-birini muvozanatlaydi”, - deydi u. Bizni quvontirgani, deydi olima, ortiqcha energiyani saqlash va keragida ishlatish uchun yangi turdagi batareyalar yaratilmoqda. “Bu yo’nalishda izlanishlar izchil davom etayapti. Kelasi 3-5 yil ichida natijasini bilib olamiz”. Suhbatdoshga ko’ra, Texas va boshqa shtatlarda kelgusida ko’mirdan foydalanish kamayishi mumkin. Bunga sabab - tabiiy gaz arzon va ta’minot oshgan. “Yirik elektr zavodlari yopilib, butun dunyo quyosh va shamoldan foydalanishga o’tadi, deb o’ylamayman. An’anaviy manbalarning ham o’z o’rni bor. Yechimlar orasidan eng optimal yo’li topiladi”, - deydi Ronk. Zamonaviy yadroviy reaktorlar ham toza energiya manbai, lekin ularning bahosi va qator fojialar sabab bu soha oldingi sur’atlarda rivonlanmayapti.